Так здарылася, што на адкрыццё сваёй персанальнай выстаўкі ў Светлагорскай карціннай галерэі “Традыцыя” імя Германа Пранішнікава Арлен Кашкурэвіч прыехаць не змог. А прыхільнікаў яго цудоўнага таленту сабралася шмат. Ці трэба казаць, што яны ўсё ж спадзяваліся пабачыць слыннага народнага мастака Беларусі? І тады я вырашыў хоць неяк суцешыць іх. Нагадаў, што жывём мы ў ХХІ стагоддзі і можам выкарыстаць яго тэхнічныя перавагі. Набраў на мабільным тэлефоне знаёмы нумар і павіншаваў мастака ад імя ўсіх прысутных. З’явілася і ў Арлена Міхайлавіча магчымасць сказаць некалькі слоў светлагорцам.